46-jarige doodgeskiet tydens plaasaanvalArgieffoto Die polisie in Lichtenburg, Noordwes, ondersoek ŉ saak van moord en huisroof nadat Hanno Steyn (46), ŉ boer van Hibernia-plaas, tydens ŉ plaasaanval doodgeskiet is. “Die boer is Vrydag deur drie onbekende mans aangeval,” het kol. Emelda Setlhako, woordvoerder van die polisie, aan Maroela Media gesê. Hanno en sy ma, Sagie Steyn (75), woon alleen op die plaas. “Die drie aanvallers het met ŉ onbekende voertuig gery. Hulle het die seun genader, hom met vuurwapens gedreig en in die huis in gedwing,” het Setlhako bygevoeg. Volgens die polisie se inligting het die verdagtes Sagie in die huis gevind. Hulle het die twee se hande met elektriese draad vasgebind en geld geëis. “Die oortreders het die seun in die kop geskiet en weggehardloop.” Sagie kon uiteindelik hulp ontbied en een van die plaaswerkers het haar losgemaak en hulle het die polisie ontbied. “Ons kan nog nie in hierdie stadium bevestig wat uit die huis gesteel is nie.” Maroela Media verneem Hanno se pa is drie jaar gelede oorlede.